Na temelju članka 10. i 12. Zakona o poljoprivrednom zemljištu („Narodne novine“ broj 20/18., 115/18., 98/19. i 57/22.) i članka 47. Statuta Općine Sikirevci („Službeni vjesnik Brodsko-posavske županije“ broj 11/21), općinski načelnik Općine Sikirevci podnosi Općinskom vijeću općine Sikirevci:

**IZVJEŠĆE**

**o primjeni agrotehničkih mjera, mjera za uređivanje i održavanje poljoprivrednih rudina te mjera zaštite od požara na području**

**Općine Sikirevci za 2022. godinu**

**I. UVOD**

Općinsko vijeće Općine Sikirevci na 3. sjednici održanoj 18. listopada 2017. godine donijelo je Odluku o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na području Općine Sikirevci („Službeni vjesnik Brodsko-posavske županije“ broj 20/17. ) kojom se propisuju agrotehničke mjere za uređivanje i održavanje poljoprivrednih rudina te mjere zaštite od požara na poljoprivrednom i šumskom zemljištu na području Općine Sikirevci (u daljnjem tekstu: Općina) koje moraju provoditi vlasnici i posjednici poljoprivrednog zemljišta prilikom obrade poljoprivrednog zemljišta kako se ne bi umanjila njihova bonitetna vrijednost, mjere za održavanje poljoprivrednih rudina te mjere zaštite od požara poljoprivrednog i šumskog zemljišta.

Sukladno članku 10. i 12. Zakona o poljoprivrednom zemljištu („Narodne novine“ broj 20/18., 115/18, 98/19 I 57/22.), jedinica lokalne samouprave dostavlja Ministarstvu poljoprivrede i Hrvatskoj agenciji za poljoprivredu i hranu godišnje izvješće o primjeni mjera propisanih Odlukom, do 31. ožujka svake tekuće godine za prethodnu godinu.

Odlukom o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na području Općine Sikirevci propisane su:

Agrotehničke mjere na poljoprivrednom zemljištu:

1. minimalna razina obrade i održavanja poljoprivrednog zemljišta povoljnim za uzgoj biljaka,

2. sprječavanje zakorovljenosti i obrastanja višegodišnjim raslinjem,

3. suzbijanje organizama štetnih za bilje,

4. gospodarenje biljnim ostacima,

5. održavanje organske tvari i humusa u tlu,

6. održavanje povoljne strukture tla,

7. zaštita od erozije,

8. održavanje plodnosti tla.

Mjere za uređivanje i održavanje poljoprivrednih rudina:

1. održavanje živica i međa,

2. održavanje poljskih putova,

3. uređivanje i održavanje kanala oborinske odvodnje,

4. sprječavanje zasjenjivanja susjednih parcela,

5. sadnja i održavanje vjetrobranskih pojasa.

Odluka o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na području Općine Sikirevci javno je objavljena kako bi se na taj način upoznalo vlasnike i posjednike poljoprivrednog zemljišta sa zakonski propisanim mjerama.

Ukupna poljoprivredna površina u Općini Sikirevci iznosi 2.0820 ha.

**II. PRIMJENA AGROTEHNIČKIH MJERA**

Sukladno odredbama Odluke o agrotehničkim mjerama, mjerama za uređivanje i održavanje poljoprivrednih rudina te mjerama zaštite od požara na području Općine Sikirevci, većina vlasnika i posjednika poljoprivrednog zemljišta na području Općine svoja zemljišta redovito uređuje i privodi namjeni, na način da vode računa o održavanju poljoprivrednog zemljišta, preveniraju zakorovljenost i obrastanje raslinjem, provode postupke za suzbijanje biljnih bolesti i štetočina sukladno mjerama propisanim posebnim propisima za zaštitu bilja.

Korištenje mehanizacije obavlja se primjereno stanju poljoprivrednog zemljišta i njegovim svojstvima. U uvjetima kada je tlo zasićeno vodom, poplavljeno ili prekriveno snijegom nije korištena mehanizacija na poljoprivrednom zemljištu.

Budući da na području Općine nije zabilježena pojava erozije poljoprivrednog zemljišta, zaštitu od erozije nije bilo potrebno provoditi.

U 2022. godini na području Općine Sikirevci nisu organizirana predavanja ni edukativne radionice za poljoprivrednike

**III. PRIMJENA MJERA ZA UREĐIVANJE I ODRŽAVANJE POLJOPRIVREDNIH RUDINA**

Održavanje poljskih putova provodi Općina dva puta godišnje povjeravanjem poslova pravnoj osobi.

Uređenje i održavanje kanala - kanalske mreže i javnih površina – provodilo se kroz zapošljavanje osoba putem Javnih radova, a koji je obuhvaćao izvođenje radova na zapuštenim vodotocima, kanalima i javnim površinama na području Općine kao što su: krčenje raslinja i uređenje zapuštenih pojasa uz vodotoke, kanale i javne površine.

Vezano uz sprječavanje zasjenjivanja susjednih parcela na kojima se vrši poljoprivredna proizvodnja, vlasnici su se uglavnom pridržavali istoga te nisu sadili visoko raslinje neposredno uz među, što im je uz dugogodišnje bavljenje poljoprivrednom proizvodnjom poznato od ranije.

Komunalni redar izdaje pismene i usmene naloge vlasnicima za uređenjem okućnica i zapuštenog zemljišta kao i za uređenjem dijelova površina uz nerazvrstane ceste i vodotoke, a Općina objavljuje informativne letke na oglasnim pločama o obvezi redovitog održavanja okućnica i zapuštenog zemljišta.

**IV. PRIMJENA MJERA ZAŠTITE OD POŽARA**

O spaljivanju korova, trava, raslinja i drugog otpadnog materijala biljnog podrijetla na poljoprivrednom zemljištu izvršitelji spaljivanja dužni su, prije početka spaljivanja, obavijestiti najbližu vatrogasnu postrojbu na čijem području vrše spaljivanje.

Spaljivanje većih količina korova, trava, raslinja i drugog otpadnog materijala biljnog podrijetla na poljoprivrednim i ostalim površinama može se izvršiti samo uz prethodno odobrenje Ministarstva unutarnjih poslova, Policijske uprave Brodsko-posavske županije.

**V. ZAKLJUČAK**

Područje Općine je u najvećem dijelu pokriveno zelenim obradivim površinama dok manji dio pokrivaju šumske površine. Općina nastoji, prije svega aktivnim mjerama, potaknuti vlasnike i posjednike zemljišta na njihovo redovito obrađivanje i sprečavanje njihove zakorovljenosti.

Komunalni redar kontinuirano će nastaviti pratiti provođenje agrotehničkih mjera u poljoprivredi i mjera za uređivanje i održavanje poljoprivrednih rudina te mjera za zaštitu od požara na području Općine.

Ovo Izvješće objavit će se na službenim internet stranicama Općine Sikirevci.

**OPĆINSKI NAČELNIK OPĆINE SIKIREVCI**

KLASA: 320-02/23-01/2

URBROJ: 2178-26-01-23-01

Sikirevci, 31.ožujak 2023.

**OPĆINSKI NAČELNIK:**

**Josip Nikolić, dipl.ing.drv.**